Nóg geen saak ná skietongeluk op Springbok se plaasJohan Goosen en Armandt Stoman. Foto: Via Facebook. Geen amptelike saak is sover teen die veelsydige Springbok-agterspeler, Johan Goosen (24), aanhangig gemaak nadat hy glo verlede week ŉ vriend van hom per ongeluk op sy Oos-Kaapse plaas met ŉ jaggeweer raakgeskiet het nie. Brig. Miranda Mills, provinsiale polisiewoordvoerder, het Donderdag aan Maroela Media gesê die polisie kon nog nie ŉ verklaring van Goosen se vriend, Armandt Stoman (25), afneem sedert die voorval verlede Dinsdag omstreeks 11:00 op die plaas naby Aliwal-Noord nie. Stoman is ná die voorval na ŉ hospitaal in Bloemfontein gehaas en moes intussen operasies ondergaan. “Die man is nou oorgeplaas na ŉ hospitaal in Pretoria en gebruik sterk medikasie vir pyn. Sy verklaring is nog nie afgeneem nie,” het Mills gesê. Mills het gesê hoewel geen saak amptelik aanhangig gemaak is nie, ondersoek die polisie steeds die aangeleentheid. “Sodra al die nodige verklarings afgeneem is, sal besluit word watter soort saak aanhangig gemaak gaan word,” het sy gesê. Sy het bygevoeg dat Goosen steeds berading ontvang en dat sy prokureurs met die polisie in verbinding is en hul volle samewerking gee. Maroela Media het vroeër berig dit lyk asof Goosen Stoman per ongeluk in die enkel geskiet het. Die polisie weet egter nog nie wat presies gebeur het nie en dit vorm deel van die ondersoek. Lees meer hier.